Geologian tutkimuskeskus

Geologian tutkimuskeskus (, , lyh. GTK) on työ- ja elinkeinoministeriön alainen virasto. Se tutkii kallioperää ja maaperää. Geologian tutkimuskeskuksella on Suomessa kuusi toimipistettä eri puolilla maata: Otaniemessä Espoossa, Kuopiossa,  Kokkolassa, Rovaniemellä, Lopella ja Outokummussa. GTK:lla oli vuonna 2022 440 työntekijää. 

Lain mukaan tutkimuskeskuksen tulee tuottaa  kansainvälisesti korkeatasoista tieteellistä geologian alan tietoa ja osaamista sekä innovaatioita yhteiskunnan ja elinkeinoelämän tarpeisiin, edistää elinkeinoelämän ja alueiden kilpailukykyä ja tukea yhteiskuntapolitiikan suunnittelua ja toimeenpanoa.

Outokummussa sijaitsee GTK Mintec -koetehdas- ja laboratoriokokonaisuus.

 Toiminta 
Tutkimuskeskuksen toimialoista suurin on mineraalisektori, johon kuuluu esimerkiksi kaivostoiminta. Siihen käytetään puolet tutkimusbudjetista. Neljännes budjetista käytetään turve- ja kalliolämpöenergian ja loput yhdyskuntarakentamisen tutkimukseen.

 Historiaa 
Vuonna 1885 Venäjän keisari antoi asetuksen geologisten tutkimusten toimittamisesta Suomessa.https://tupa.gtk.fi/julkaisu/erikoisjulkaisu/ej_077.pdf Sitä ennen oli vuonna 1877 vuorihallituksen yhteyteen perustettu Geologinen toimisto. Geologinen Komissioni perustettiin sen jatkajaksi vuonna 1886. Myöhemmin laitoksen nimeksi tuli Geologinen tutkimuslaitos, Geologian tutkimuslaitos ja nykyinen Geologian tutkimuskeskus.

Huhtikuussa 2021 Kimmo Tiilikainen valittiin Geologian tutkimuskeskuksen pääjohtajaksi.

 Pääjohtajat 
Laitoksen johdossa ovat toimineet
 K.A. Moberg 1886–1893
 Johannes Sederholm 1893–1933
 Aarne Laitakari 1935–1960
 Vladi Marmo 1960–1969
 Herman Stigzelius 1970–1980
 Kalevi Kauranne 1980–1991
 Veikko Lappalainen 1992–1997
 Raimo Matikainen 1997–2003
 Elias Ekdahl 2004–2014
 Mika Nykänen 2014–2021
Kimmo Tiilikainen 2021–

 GTK:n rakennus Espoon Otaniemessä 
Geologiselle tutkimuslaitokselle rakennettiin 1950-luvulla suuri punatiilinen toimisto-/tutkimusrakennus Espoon Otaniemeen nykyisen Miestentien varteen. Rakennuksen vanhin osa valmistui vuonna 1955, kattaen puikkomaisen korkean osan ja siihen liittyvän 2-kerroksisen matalan siiven, jossa oli alun perin kivimuseo. Piha-alueella sijaitsee samaan rakennusvaiheeseen kuuluva ns. autotallirakennus, jossa on myös työnjohtajan asunto. 

GTK:n rakennusta täydennettiin ja laajennettiin useassa vaiheessa. Ensimmäinen laajennus valmistui 1970 puikkomaisen korkean osan jatkeeksi. Seuraava rakennusvaihe valmistui vuonna 1985, jolloin vanhan osan rinnalle valmistui toinen puikkomainen korkea rakennusmassa. Korkeiden rakennusmassojen väliin rakennettiin matalampia osia, joissa oli mm. ruokala. Viimeisin rakennusvaihe valmistui 2004, jolloin rakennettiin uusi ruokala sekä auditorio.

GTK:n rakennuskokonaisuus on Otaniemen suurimpia ja siinä on edustettuna kaikki Otaniemen huomattavat rakennusvaiheet.

pienoiskuva|Entinen GTK:n Otaniemen rakennus nähtynä pääsisäänkäynnin paikkeilta
pienoiskuva|Entinen Geologian tutkimuskeskuksen rakennuskokonaisuus Otaniemessä. Etualalla 80-luvun rakennusvaihe, oikealla 60-luvun rakennusvaihe, taustalla vanhin rakennusvaihe 50-luvulta.

Lähteet

 Aiheesta muualla 
 Geologian tutkimuskeskus

Luokka:Geologian tutkimuslaitokset
Luokka:Suomen työ- ja elinkeinoministeriö
Luokka:Suomen tutkimuslaitokset